Bestyrelsens beretning for 2021

Beretning for 2021 til generalforsamlingen, marts 2022

# Forord

Beretningen dækker perioden januar 2021 til december 2021

# Indledning

Lidt fakta fra året der gik

## Bestyrelsens pr. 1/1/2021

Direkte valgte:

* **Kristian Bergen**, formand (valgt 2020)
* **Rudy Pedersen**, kasserer (valgt 2019)

Konstituerede poster

* **Brian Toft**, næstformand (valgt 2020)
* **Jon Christensen**, sekretær (valgt 2019)
* **Uwe Bjerre**, bestyrelsesmedlem (valgt 2019)
* **Carl Høgstedt**, bestyrelsesmedlem (valgt 2020)
* **Kurt Lennert Larsen**, bestyrelsesmedlem (valgt 2020)
* **Kaj Knudsen**, 1. suppleant (valgt 2020)
* **Vibeke Lei Kristensen**, 2. suppleant (valgt 2020)

### Revision:

* **Lars Helmersen**, revisor (valgt 2020)
* **Nicolai Larsen**, revisor (valgt 2019)
* **Jan Ludvigsen**, revisorsuppleant (valgt 2020)
* **Henrik Dalsten**, revisorsuppleant (valgt 2020)

## Nøgletal

* Det blev til 9 bestyrelsesmøder, hvorfra beslutningsreferater kan læses på [jyllingesejlklub.dk](https://www.jyllingesejlklub.dk/jyllinge-sejlklub/beslutningsreferater/).
* 9 Nyhedsbreve blev udsendt via MailChimp + enkelte løse opslag på Memberlink siden under Nyheder. Tidligere udsendte nyhedsbreve kan ses på [medlem.jyllingesejlklub.dk](https://medlem.jyllingesejlklub.dk/mailchimp-nyhedsarkiv).
* 110 udmeldinger
* 153 indmeldinger
* 568 medlemmer

# Vinter

#### Mandagsaftener

Tror vi startede 2021 i den lidt naive tro, at Corona skulle slippe taget og lade vores vinteraktiviteter foregå uhindret. Der var i hver fald lagt en håndfuld mandagsaftener i kalenderen, som desværre alle, sammen med vores fastelavn, IGEN, endte med at blive aflyst. Og så håber vi det er sidste gang det sker!

#### Internet

Som følge af, at vi med en hurtig indsats mellem jul og nytår tilbage i 2020, fik Navigationsundervisningen til at køre som Teams undervisning, blev det hurtig klart, at vores internetforbindelse nu var flaskehals. 1 Mbit upload er bare ikke nok til Teams. Erstatningen kom til at bestå i en mobil-internetløsning fra 3. Med mast stående lige mellem Jyllingehallen og Klub Nord med frit sigte til klubhuset, blev resultatet ”en meget overrasket servicemedarbejder fra 3”, som ikke kunne mindes, samme hastigheder på nogen af deres forbindelser af samme type.

#### Projekt lydanlæg

Når der nu alligevel var stille i klubhuset, kunne vi uden at forstyrre for mange, sætte et lille stillads op og få hængt de store højttalere op og få lagt de sidste kabler i bakker. Dermed kunne vi lukke projekt-lydanlæg.

#### Vejrlig

Vintervejret bød for en gangskyld på en længere periode med meget kulde og rigtig is på vandet. Til nogens store fornøjelse og andres ærgrelse. Vinterbaderne var henrykte, men de vinteraktive sejlere, som kajakroere og windsurfere og de få bådejere som ikke har deres båd eller jolle på land, var knap så begejstrede.

# Forår

#### Udsat generalforsamling

Som i 2020, besluttede bestyrelsen også i 2021 at udskyde generalforsamlingen. Selv om vi i 2020 fik indført mulighed for afholdelse både virtuel eller hybrid generalforsamling, vurderede vi at det havde større værdi at kunne mødes og diskutere de emner vi måtte have på hjertet. Med i den overvejelse lå naturligvis også en vurdering af hvorvidt forhold i afdelingernes drift eller klubbens økonomi krævede afholdelse af generalforsamling før sæsonens start.

#### Standerhejsning

24. april kunne vi så hejse standeren, og markere sæsonens start på rimelig normal vis. Den gamle slager, tilbage fra 1. verdenskrig´, ”Der er ingenting der maner”, blev spillet så vi kunne høre det på balkonen og de der kunne, sang med. Det var nok mere hyggeligt end det var kønt. Under Jyllinge Sejlklubs stander hang i 2021 Dansk Kano og Kajakforbunds jubilæumsstander, til markering af deres 100års jubilæum. Bagefter blev der snakket og spist og drukket. Dejligt endelig at kunne mødes igen.

#### Bedre bad og toiletfaciliteter

Efter at have taget tilløb, er arbejdet med planlægning og projektering af nogle bedre bad og toiletfaciliteter skudt i gang. Arbejdsgruppen er stykket sammen med repræsentanter for de afdelinger der bruger faciliteterne mest. Således består udvalget af Gitte Faber (kajak), Vibeke L. Kristensen (S&V), Lennert Larsen, Carl Høgstedt, Rudy B. Pedersen og Brian Toft. Selv om Ungdom og surf afdelingen ikke har nogen med ved bordet, er deres ønsker også med på listen.

# Sommer

#### Ordinær Generalforsamling

Efter lempelser i forsamlingsforbuddet kunne Generalforsamlingen afholdes den 17. juni. Referat findes sammen med de øvrige mødedokumenter på hjemmesiden for generalforsamlingen på [Jyllingesejlklub.dk](https://www.jyllingesejlklub.dk/jyllinge-sejlklub/generalforsamling/).

#### Nye skilte

Selv vi i sommermånederne, nok prioriterer at komme så meget som muligt på eller i vandet, måske med undtagelse af VINTER-baderne, blev værktøjet ikke lagt helt væk. Og med afsæt i ønsket om, at fremstå som en åben klub, hvor alle er velkomne, en større imødekommenhed og om hellere at indbyde til nysgerrighed, end at skilte med forbud, fik vi trykt og opsat nye skilte. Her fortæller vi lidt om, at ting som bådebroer og badetrapper, ikke bare kommer ud af den blå luft, men også at der ligger et stort fællesskab og venter – hvis bare man tager springet.

#### Stævnedeltagelse

Og ”springet” giver jo andet end bare nye legekammerater – det giver en hel klub fyldt med faciliteter og opbakning til vores lej og læring på vandet. For at motivere til også at vise flaget for Jyllinge Sejlklub rundt om i landet, besluttede bestyrelsen følgende: Deltager du i stævner arrangeret af klubber under vores hovedforbund dvs. enten Dansks Sejlunion eller Dansk Kano og Kajakforbund, så betaler foreningen dit deltager- eller startgebyr. Så afsted, vis flaget og deltag, men tag resultaterne med hjem, så finder vi på noget kreativt med dem.

#### Ekstraordinær generalforsamling

En sidste ting vi nåede i sommermånederne, var behandling af vedtægtsændringer, stemt videre af den ordinære generalforsamling i juni, på en ekstraordinær generalforsamling 12. august. Referatet findes naturligvis samme sted som tidligere nævnt, men som supplement kan det jo nævnes at, ændringer til klubbens vedtægter, nu færdigbehandles på den ordinære generalforsamling, uden krav til antallet af fremmødte stemmeberettigede medlemmer.

#### Vilde Med Vilje på Jyllinge Havn

Bare lige som en hurtig bemærkning, så har vi fået vildt selskab på havnen i skikkelse af Vild med Vilje. En sammenslutning af haveejere, drevet af nogle engagerede biologer og naturvejledere. Der er åbnet et lille stykke jord på havnens sydlige område. Nok mere en sag for Havnen end for os, men nævnt fordi vi har en mandagsaften den 28. hvor Heidi fortæller mere om hvad Vild med Vilje er og hvordan vi selv kan være med.

# Efterår

Om det er fordi ting tager tid, eller der generelt skal tilløb til, er uklart, men efteråret kom til at stå i ”flugebenets” tegn. Dvs. udførsel af planlagte og udskudte opgaver. For at nævne nogle stykker:

* **Tagrenovering**, med nyt tagpap og renovering af udluftning til undertaget. En opgave som blev 100% finansieret af Roskilde Kommune og kyndigt projekteret og ledet af vores næstformand, Brian Toft.
* **Balkonrenovering**, som udføres af vores viceværter, ledet af Lennert som har lagt rigtig mange timer. Tak til jer :) Omkostninger til materialer blev også her dækket af Roskilde Kommune.
* **Stillads** indkøbt til brug ved bygnings vedligehold, bl.a. brugt arbejdet med balkonen, men kommer sikkert også til at kunne bruges, under forårsklargøringen.
* **Ny opvaskemaskine** blev indkøbt. En maskine der på fornuftig vis understøtter vores udlejninger, således der, under et arrangement, løbende kan vaskes op og holdes orden i køkkenet.
* **Møde med havnen** – første møde i 1½ år pga. Corona. Møderne er Havnen og Klubbens redskab til at sikre samarbejde. Det meste bliver heldigvis klaret i dagligdagen, men nogle emner kræver bare mere tid, grundig gennemgang og diskussion.

# Vinter

#### Afsked med Morten havnefoged

Ved mødet med havnen, manglede én person – Morten. Jyllinge Havns meget afholdte havnefoged, gik efter 24år, på pension. Jyllinge Sejlklub lagde i starten af december lokaler til en fin afskedsreception for Morten – og vi havde naturligvis også, på klubbens vegne, en gave med i anledningen. Nu glæder vi os til samarbejdet med havnens nye havnefoged, Kim.

Når vi nu nyder og benytter vores klubhus og andre lokale faciliteter. skal de naturligvis rengøres fra tid til anden. Pia & Steen har i gennem .. hvor lang tid ved jeg faktisk ikke, men er man på efterløn, må der ikke arbejdes ved siden af. Så nyt blod skulle til. Selv om der er tale om lønnet arbejde, kan vi vel godt lige sige tak. Især for stor fleksibilitet i Corona-månederne. Tak!

Ny rengøring er B2B Cleaning, så er noget ikke som det forventes at være, giv da endelig besked til Rudy, så tager han den med rengøringsfirmaet.

Som af bestyrelsens sidste tiltag i kalenderåret 2021 kan det nævnes, at den tiltagende aktivitet i Sauna & Vinterbade afdelingen, bragte nye udfordringer til. Positive dog! Nemlig flere indmeldinger i årets allersidste måneder. For at gøre det mere attraktivt at tage skridtet og melde sig ind i stedet for at agere gratist i november/december, nedreguleres kontingentet nu som følger: Pr. 1/8 til 50% og, som skrevet på vores takstblad ”Ved indmeldelse efter den 1. oktober ydes pr. påbegyndt måned, yderligere rabat på det årlige medlemskontingent, svarende til det tilbageværende kalenderår.”

# Afslutning

Afslutningsvis, så håber jeg de fleste har fået hentet Memberlink appen til deres smartphone eller tablet, og har besøgt vores intranet på medlem.jyllingesejlklub.dk. Det er her det sker. Her vi, og alle afdelingerne, slår nyheder, aktiviteter, arrangementer og ture op. Efter én sæson med Memberlink, er vi selvsagt ikke eksperter, men stille og roligt tager vi flere funktioner i brug og rykker mere og mere af vores kommunikation over i den kanal. Vores eget lukkede sociale medie.

*Det var ordene for 2021.*

# 2022

Kigger vi lidt frem i 2022, på noget af det der kommer til at ske i dette kalender år:

* Et flot program for mandagsaftener fra januar til april.
* Joller sikret i bukkegården under stormen Malik
* Projekt ”Nordvesten” sat i gang … så kan vi se frem til at få et nyt ude område med både lounge- og spise område.
* Mikrofon system til klubhuset
* Memberlink App
* Fælles Grill-hygge aften efter standerhejsning